Study of the segregation mechanism of the Bovine Papillomavirus Type 1
Papilloomiviirused (PV) on DNA genoomiga viirused, mis nakatavad epiteelkoe rakke. PV-te peremeestering on väga lai. Lisaks lindudele ja roomajatele on kirjeldatud enam kui 100 erinevat tüüpi PV-i, mis nakatavad inimesi (HPV- human papillomavirus). Väga suure tõenäosusega mingil elu etapil iga inimene nakatub ühe või enama HPV-ga. Nendele viirustele on iseloomulik pikaajaline vaikoleku võime. Seega, HPV võib inimese rakkudes püsida aastaid põhjustamata ühtegi haigust. Perioodiliselt siiski võivad HPV-d nakatunud kudedes põhjustada healoomulisi vohandeid- soolatüükaid ja kondüloome. Kuid lisaks soolatüügastele ja kondüloomidele võivad mõned pahaloomulised HPV-d põhjustada ka emakakaela kasvajat, mis üle maailma põhjustavad ligikaudu 250000 surmajuhtu igal aastal. See fakt muudab PV-d meditsiiniliselt olulisteks objektideks. Kaua oli saladuseks, kuidas PV-d suudavad aastaid rakkudes püsida ja rakkust rakku liikuda. Nüüdseks on teada, et viiruse genoomid on viiruselise valgu E2 vahendusel seotud peremeesraku kromosoomidele ning kui toimub kromosoomide jagunemine peremeesraku pooldumise ajal, siis viiruse genoomid nö. transporditakse uude tütarrakku koos peremehe kromosoomidega. Oma doktoritöös olengi keskendunud viirusvalgu E2 poolt vahendatud rakust rakku liikumise mehhanismi uurimisele. Meil õnnestus konstrueerida kahest viirusest hübriidsed DNA molekulid, mis E2 valgu juuresolekul olid võimelised rakkudes pikk aega säilima. See töö näitas, et PV vaikolekut tagav element on funktsionaalne ka koos teistest viirustest pärit elementidega. Praeguseks on selle töö tulemused ka patenteeritud ning leidnud tööstuslikku kasutamist. Väga paljud maailmas kasutatavad ravimid on valgud, kuid valkude tootmine on aeganõudev ja kulukas. Meie poolt patenteeritud tehnoloogia kasutab ära PV vaikoleku elementi, et muuta valgutootmine kiiremaks ja ka odavamaks. Tehnoloogia arendamine toimub praeguseks firmas Icosagen Cell Factory OÜ ning mitmed kuulsad ravimifirmad nagu Bayer Healthcare, Novartis, Wyeth, GE Healthcare on omandanud selle tehnoloogia litsentsi. Lisaks rakenduslikule poolele, uurisin oma doktoritöös rakulise valgu Brd4 mõju E2 valgu funktsioonidele ning püüdsin kaardistada need E2-e osad, mis on vaikoleku tagamisel olulised.
doktoritööd, bioloogia, Papilloomiviirused
Networked Digital Library of Theses and Dissertations